
Szakmai és szervezeti szocializáció a pszichológusképzésben

A felsőfokú tanulmányok során az egyetem szervezetként való értelmezésében lényeges szerepet kap a hallgatók intézmény irányába való elköteleződése (Ashraf, 2020; Cownie, 2019), továbbá az öndeterminációs elmélet tükrében alapvető pszichológiai szükségleteik kielégítettsége, illetve frusztrációja (Deci & Ryan, 2002). A kutatás célja a szakmai és szervezeti szocializáció együttes vizsgálata pozitív pszichológiai keretben, valamint annak felmérése, mennyiben magyarázzák, illetve adnak hozzá a szervezeti faktorok a pszichológus hallgatói identitás kialakulásához.
Jelen kutatásban a Károli Gáspár Református Egyetem 289 pszichológia szakos hallgatója vett részt,  87,9%-uk nő (254 fő), 156 fő tanul alapképzésen (88%), 235 fő nappalis (80,8%). A szervezeti szocializáció skálái a Szervezeti Elköteleződés Skála (Mowday és mtsai., 1979) és az Egyetemi Szervezetpolgári Attitűd (Kiss, megjelenés alatt) voltak, a szakmai identitás mérésére pedig a Kollektív Önértékelés Skála (Kiss és mtsai., 2012; Luhtanen & Crocker, 1992) szolgált. Ezeken kívül pedig még az Alapvető Pszichológiai Szükségletek Kielégítettsége és Frusztrációja (Chen és mtsai., 2015; Tóth-Király és mtsai., 2021) skála került az elemzésbe. Kvalitatív eszközök a szóasszociációs teszt, illetve a Jövő-orientációs Teszt (Nurmi, 1991).
A szakmai identitás mutatójának becslésére felállított modell szignifikáns, magyarázóereje 21,2%; (F (4, 284) = 20,386, SIG/p < 0,001, korrigált R-négyzet = 0,212). A kollektív önértékelés bejóslói a kompetencia-szükséglet frusztrációja, a szervezetpolgári attitűd, a kapcsolódás szükséglet kielégítettsége, a képzés munkarendje. A nappalis és levelező hallgatókat összehasonlítva az autonómia-szükséglet kielégítettsége és frusztrációja, a kompetencia szükséglet frusztrációja, illetve a kollektív önértékelés skálánál mutatkozott szignifikáns különbség. A kvalitatív eszközök segítségével a hallgatók hivatásáról és egyeteméről alkotott reprezentációit sikerült feltérképezni, valamint igazolni, hogy a szakma megjelenik az identitásukban.
A kutatás eredményei által igazolható a szocializáció szakmai és szervezeti aspektusának jelenléte a pszichológusképzésben. A későbbiekben egy stabil alapokon álló modell ellenőrzése után kiterjeszthető a minta több képzőhely hallgatóira is, hiszen egy átfogó kép nyújtása a cél.



